รับมือราคาเหล็กขยับ
ผู้ประกอบการเหล็กและธุรกิจเกี่ยวเนื่อง เตรียมพร้อมรับมือราคาเหล็กขึ้นจากน้ำมันแพง ญี่ปุ่นต้องการใช้เหล็กเพิ่ม
17 ส.ค. 2554

ผู้ประกอบการเหล็กและธุรกิจเกี่ยวเนื่อง เตรียมพร้อมรับมือราคาเหล็กขึ้นจากน้ำมันแพง ญี่ปุ่นต้องการใช้เหล็กเพิ่ม
นายชนะชัย กุลนพฤกษ์ ผู้ช่วยกรรมการผู้จัดการ บริษัท กุลธรเคอร์บี้ (KKC) เปิดเผยว่า บริษัทได้รับผลกระทบจากเหตุการณ์แผ่นดินไหวและสึนามิในญี่ปุ่น เนื่องจากต้องนำเข้าเหล็กจากประเทศจีน เกาหลี และไต้หวันมากขึ้นทดแทนจากที่เคยนำเข้าจากญี่ปุ่น 1 ใน 4 เพื่อนำมาผลิตคอมเพรสเซอร์
นายชนะชัย กล่าวว่า ไตรมาส 2 จะเห็นราคาเหล็กมีการปรับตัวเพิ่มขึ้นอีก เพราะผู้ผลิตรายอื่นคงใช้โอกาสนี้ปรับราคาเหล็ก จากที่ตั้งแต่ต้นปีราคาเหล็กได้มีการปรับราคาขึ้นมาแล้ว 10%




“สิ่งที่ทำได้ตอนนี้คือประคองอัตรากำไรขั้นต้น (มาร์จิน) ให้อยู่ในระดับ 7-8% ให้ได้ แม้จะต่ำกว่าปีก่อน โดยพยายามปรับราคาสินค้าตามต้นทุนที่ขึ้น ขณะเดียวกันก็มุ่งผลิตสินค้าที่มีมาร์จินมากขึ้น” นายชนะชัย กล่าว
นอกจากนี้ ได้หยุดรับคำสั่งซื้อ (ออร์เดอร์) ล่วงหน้าชั่วคราว เพราะเกรงว่าจะผลิตไม่ทัน ปัจจุบันมีออร์เดอร์ส่งมอบไปถึงเดือน ก.ค.ส.ค.นี้แล้ว ส่วนใหญ่มาจากการเติบโตในตะวันออกกลางเป็นหลัก โดยไม่ได้รับผลกระทบจากปัญหาตะวันออกกลาง 
นายชาคริต ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี (CCP) กล่าวว่า การบริหารต้นทุนเป็นความท้าทายของปีนี้ จากราคาน้ำมันที่ปรับขึ้นมา แต่ไม่น่าห่วงเท่ากับปี 2551 ที่ต้นทุนผันผวนสูงตามความต้องการใช้วัตถุดิบจากจีน ขณะที่ความต้องการใช้ในประเทศไม่มี
“ต้นทุนปีนี้เพิ่มขึ้นพร้อมกับความต้องการก่อสร้างของผู้พัฒนาโครงการอสังหาริมทรัพย์ ซึ่งปลายปีที่ผ่านมาได้ปรับราคาปูนซีเมนต์และเหล็กแล้ว 15% และบริหารสต๊อกให้อยู่ระดับ 40 วัน” นายชาคริต กล่าว
ผู้บริหาร กล่าวอีกว่า ขณะนี้อุตสาหกรรมเอื้อทั้งด้านผู้ประกอบการและความต้องการการก่อสร้าง การล้างขาดทุนสะสม 200-300 บาท ไม่ยาก รอผลประกอบการในไตรมาส 12 ว่าจะทำครั้งเดียวได้หรือไม่
นายสมบัติ ลีสวัสดิ์ตระกูล ประธานกรรมการบริหาร บริษัท เซาท์เทิร์นสตีล กล่าวว่า ราคาเหล็กเส้นและเหล็กแผ่นรีดร้อนปรับตัวขึ้นมาตั้งแต่ต้นปี 20% จากราคา 19 บาทต่อกิโลกรัม เป็น 23 บาท และเหล็กรีดร้อนจาก 20 บาท เป็น 26 บาท ปัจจุบันราคาเริ่มนิ่ง แต่ต้นทุนสูงขึ้น เนื่องจากราคาน้ำมัน เศษเหล็ก และถ่านหินที่ปรับขึ้น 
“ราคาเหล็กขณะนี้นิ่งๆ จากความต้องการเหล็กไม่แรง และตอนนี้เร็วเกินไปที่ญี่ปุ่นจะสั่งซื้อเหล็กเพื่อพื้นฟูเมือง แต่ถ้าราคาเหล็กขึ้นแน่นอนจากน้ำมันแพง ต้นทุนขนส่งเพิ่มขึ้น” นายสมบัติ กล่าว
นายชูศักดิ์ ยงวงศ์ไพบูลย์ กรรมการผู้จัดการ บริษัท เอเชีย เมทัล (AMC) กล่าวว่า ผู้ประกอบการค้าเหล็กของไทยไม่ได้ประโยชน์จากความต้องการใช้เหล็กของญี่ปุ่น ทั้งอุตสาหกรรมรถยนต์และการฟื้นฟูโครงสร้าง ราคาเหล็กขณะนี้จึงทรงตัว แต่มีแนวโน้มปรับขึ้นหลังทุกอย่างชัดเจน 
นายวิกรม วัชระคุปต์ ผู้อำนวยการสถาบันเหล็กและเหล็กกล้าแห่งประเทศไทย กล่าวว่า ขณะนี้ราคาเหล็กเริ่มนิ่ง หลังจากขึ้นมาตั้งแต่ต้นปีจาก 700 เหรียญสหรัฐต่อตัน ไปถึงเกือบ 800 เหรียญสหรัฐต่อตัน ปัจจุบันอยู่ที่ 730-740 เหรียญสหรัฐต่อตัน คาดว่าอีกสักพักราคาเหล็กจะปรับตัวขึ้นจากความต้องการใช้เหล็กของญี่ปุ่นเพื่อฟื้นฟูประเทศหลังจากนี้